Էսքիլ Փեդերսեն

Էսքիլ Փեդերսեն (նորվ.՝ Eskil Pedersen, մարտի 6, 1984(1984-03-06), Շիեն, Նորվեգիա), նորվեգացի քաղաքական գործիչ, Նորվեգիայի բանվորական կուսակցության երիտասարդական թևի նախկին առաջնորդ։ 2011 թվականի հուլիսի 22-ին Ուտյոյայում տեղի ունեցած զանգվածային սպանությունների ժամանակ Պեդերսենին հաջողվեց լաստանավով լողալով հեռանալ կղզուց։


== Քաղաքական կարիերա ==
Փեդերսենը ծնվել է Նորվեգիայի Շիեն քաղաքում։ Ավարտել է Օսլոյի համալսարանը, որտեղ ստացել է քաղաքագիտության բակալավրի աստիճան։ 2006 թվականին Փեդերսենն ընտրվել է Նորվեգական բանվորական կուսակցության երիտասարդական թևի առաջնորդի ներկայացուցիչ, իսկ 2010 թվականի հունիսի 17-ին ստանձնել է առաջնորդի պարտականությունները՝ փոխարինելով Մարտին Հենրիքսենին։
2011 թվականի մայիսին Փեդերսենը գործ է հարուցել Առաջադիմության կուսակցությունից Քրիստիան Թիբրինգ-Գեդդեի դեմ՝ Նորվեգիա ներգաղթածների երեխաների մասին բացասաբար արտահայտվելու համար, որը երիտասարդական կազմակերպության ղեկավարը համարել է ռասիզմի դրսևորում։ Բայց հունիսի վերջին գործը փակվել է։


== Հարձակում Ուտյոյայում ==
2011 թվականի հուլիսի 22-ին Փեդերսենը գտնվում էր Ուտյոյա կղզում, որտեղ Նորվեգական բանվորական կուսակցությունը հերթափոխ էր անցկացնում։ Անդերս Բրեյվիկը՝ ահաբեկչության կազմակերպիչն ու իրականացնողը, հետագայում ասաց, որ Փեդերսենը Գրու Հարլեմ Բրունթլանի և Յոնաս Գար Ստյորեի հետ միասին իր երեք նպատակակետերից մեկն էր։ Բրեյվիկը նաև հայտարարեց, որ երկար ժամանակ ուսումնասիրել է Փեդերսենի լուսանկարները, որպեսզի նրան կղզում միանգամից ճանաչի։
Փեդերսենը 8 հոգու հետ կղզուց հեռացավ միակ հասանելի նավով։ Ըստ Փեդերսենի խոսքերի՝ ինքը որոշել է, որ հարձակման պատճառը պետական հեղաշրջումն է Նորվեգիայում, և ինքը՝ որպես կազմակերպության լիդեր, կարող է սպանվել ապստամբների կողմից, որոնց աջակցում էր ոստիկանությունը (Բրեյվիկը ոստիկանի համազգեստ էր հագել)։
Համացանցում հայտնվեցին Փեդերսենին դատապարտող քննարկումներ, սակայն ԶԼՄ-ները փորձում էին միջադեպի վերաբերյալ կարծիք չարտահայտել։ Հարձակման ժամանակ կենդանի մնացածներից մեկը BBC-ի հարցազրույցի ընթացքում հրապարակավ դատապարտել է Փեդերսենին՝ ասելով, որ նա վարվել է ինչպես «իր նավը լքող կապիտանը»։ Փեդերսենը պատասխան հայտարարությունում ասել է, որ կղզուց հեռացել է բնազդաբար։


== Հետագա կյանք ==
2012 թվականի մայիսին Փեդերսենը հայտարարեց, որ մտադիր է առաջադրվել խորհրդարանում։ Նրա թեկնածությանը հավանություն տվեց Նորվեգական բանվորական կուսակցության երիտասարդական թևը։ Սակայն նա չընտրվեց։ Պատճառների թվում նշված է նաև, որ քաղաքը, որտեղ Փեդերսենը ծնվել է, արդեն ներկայացված էր խորհրդարանում։
2012 թվականի սեպտեմբերին Փեդերսենն առաջարկեց վերականգնել Ուտյոյայի ամառային ճամբարը։ Այդ առաջարկությունը հարուցեց հարձակման ժամանակ տուժող կողմի քննադատությունը։ Այսպես, Ուտյոյայում զոհված 19-ամյա երիտասարդի մայրը հայտարարեց, որ այդպիսի մտադրությունները ցույց են տալիս, որ Փեդերսենը չի կարող ստանձնել լիդերի պարտականությունները։ Սեպտեմբերի 25-ին հարձակման ժամանակ կենդանի մնացածներից մոտ 200 հոգի, ինչպես նաև զոհվածների հարազատները, հանրագիր ստորագրեցին վերականգնման դեմ։ 2013 թվականի փետրվարին Փեդերսենը նորից վերադարձավ այդ հարցին՝ հայտարարելով, որ կուսակցությունն ի վերջո որոշել է Ուտյոյայի ճամբարը վերականգնել 2015 թվականին։
2012 թվականի հոկտեմբերին Փեդերսենը վերընտրվեց որպես երիտասարդական թևի առաջնորդ։ 2014 թվականին նրան փոխարինեց Մանի Հուսեյնին։
Փեդերսենը բացահայտ միասեռական է, հանդես է գալիս սեռական փոքրամասնությունների պաշտպանությամբ։


== Ծանոթագրություններ ==